নতুন চর্যাপদ গ্রন্থের ‘প্রসঙ্গকথা’ থেকে জানা যায়, চর্যাপদ সম্পর্কে এই গবেষকের বিশেষ আগ্রহ সৃষ্টি হয় ঢাকা বিশ্ববিদ্যালয়ে অধ্যয়নকালে চর্যাপদের পাঠ নিতে গিয়ে। আশির দশকে অধ্যাপক আনিসুজ্জামানের কাছ থেকে শশিভূষণ দাশগুপ্ত সংগৃহীত নবচর্যাপদ সম্পর্কে জানতে পেরে তাঁর ঔৎসুক্য আরো বাড়ে। নববইয়ের দশকে জাপানের নাগোইয়া বিশ্ববিদ্যালয়ে পিএইচ.ডি-উত্তর গবেষণার সুযোগে সেখানকার বৌদ্ধচর্চা ও তিববত-নেপাল বিষয়ে বিশেষজ্ঞ অধ্যাপক মাসাশি তচিকাওয়ার সংগ্রহ থেকে চর্যাপদের তিনটি পুঁথির পাঠ তিনি কপি করে আনেন। ২০০৮ সালে তিনি নেপালের জাতীয় আর্কাইভে চর্যাপদের পুঁথি সন্ধান করে বিফল হন। তবে কাঠমান্ডু ও আশপাশের বিভিন্ন বজ্রযানী মন্দিরে পুঁথি সংগ্রহ করতে গিয়ে জনৈক রত্নকাজী বজ্রাচার্যের কাছ থেকে চর্যা পুস্তকের দুটি সংকলন পেয়ে যান। নেওয়ারিমিশ্রিত দেবনাগরী অক্ষরে মুদ্রিত চর্যাপদগুলোর পাঠ উদ্ধার করতে গিয়ে তিনি দেবনাগরী অক্ষর আয়ত্ত করায় লেগে যান। এরপর প্রায় দুই বছরের চেষ্টায় পাঠ উদ্ধার ও সম্পাদনা করেন। রত্নকাজী বজ্রাচার্যের সংকলনের ভূমিকাংশের অবোধ্য পাঠ উদ্ধারের জন্য ২০১৩, ২০১৪ ও ২০১৫ সালের গ্রীষ্ম ও শীতের ছুটিতে তিনি কানাডার টরন্টোবাসী নেওয়ারি বিমল শ্রেষ্ঠার সহযোগিতা নেন।